A Bizottság 2289/83/EGK rendelete

(1983. július 29.)

a vámmentességek közösségi rendszerének létrehozásáról szóló 918/83/EGK tanácsi rendelet 70–78. cikkének végrehajtására vonatkozó rendelkezések megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a vámmentességek közösségi rendszerének létrehozásáról szóló, 1983. március 28-i 918/83/EGK tanácsi rendeletre [1] és különösen annak 143. cikkére,

mivel a 918/83/EGK rendelet annak 70–78. cikkével a fogyatékos személyek általi használatra szánt árucikkek Közös Vámtarifa vámmentes behozataláról szóló, 1979. május 8-i 1028/79/EGK tanácsi rendelet [2] helyébe lépett; mivel ezért szükséges az 1028/79/EGK rendelet végrehajtására vonatkozó rendelkezések megállapításáról szóló, 1979. december 12-i 2783/79/EGK rendelet [3] új rendelettel való felváltása, amely megállapítja a 918/83/EGK rendelet 70–78. cikkének végrehajtására vonatkozó rendelkezéseket;

mivel az e rendeletben előírt intézkedések összhangban vannak a vámmentességi szabályokkal foglalkozó bizottság véleményével,

ELFOGADTA EZT A RENDELETET:

1. cikk

Ez a rendelet megállapítja a 918/83/EGK rendelet – a továbbiakban "alaprendelet" – 70–78. cikkének végrehajtására vonatkozó rendelkezéseket.

I. FEJEZET

AZ INTÉZMÉNYEK VAGY SZERVEZETEK ÁLTALI BEHOZATALRA ALKALMAZANDÓ RENDELKEZÉSEK

I. CÍM

ÁLTALÁNOS RENDELKEZÉSEK

A. Az árucikkek címzettjeként szereplő intézmények vagy szervezetek kötelezettségei

2. cikk

(1) Az alaprendelet 71. cikkében, 72. cikkének (1) és (2) bekezdésében, valamint 74. cikkében említett árucikkek vámmentessége az alábbi kötelezettségeket rója az azok címzettjeként szereplő intézményre vagy szervezetre:

- az árucikkeket közvetlenül azok rendeltetési helyére szállítsa,

- tüntesse fel a leltárában,

- kizárólag az említett cikkekben meghatározott célra használja fel,

- segítsen minden olyan ellenőrzést, amelyet az illetékes hatóságok szükségesnek tartanak annak biztosítására, hogy a vámmentesség engedélyezésére vonatkozó feltételeknek folyamatosan eleget tesznek.

(2) Az árucikkek címzettjeként szereplő intézmény vagy szervezet vezetője vagy meghatalmazott képviselője az illetékes hatóságoknak nyilatkozatot tesz, amelyben kijelenti, hogy tudatában van az (1) bekezdésben felsorolt különféle kötelezettségeknek, valamint vállalja, hogy eleget tesz azoknak.

Az illetékes hatóságok előírhatják, hogy az előző albekezdésben említett nyilatkozatot az áruk címzettjeként szereplő intézmény vagy szervezet minden egyes behozatalra, több behozatalra vagy az összes behozatalra vonatkozóan nyújtsa be.

B. Az árucikkek kölcsönadására, bérbeadására vagy átruházására vonatkozó rendelkezések

3. cikk

(1) Amennyiben az alaprendelet 77. cikke (2) bekezdése második albekezdése első mondatának rendelkezéseit alkalmazzák, annak az intézménynek vagy szervezetnek, amelynek a fogyatékos személyek általi használatra szánt árucikkeket kölcsönadják, bérbe adják vagy átruházzák, az árucikk átvételének időpontjától kezdve a 2. cikkben megállapítottakkal megegyező kötelezettségeknek kell eleget tennie.

(2) Amennyiben az az intézmény vagy szervezet, amely számára az árukat kölcsönadják, bérbe adják vagy átruházzák, az árukat kölcsönadó, bérbeadó vagy átruházó intézménytől vagy szervezettől eltérő tagállamban található, az ilyen áruk másik tagállamba történő szállításakor a feladó tagállam illetékes vámhatóságai a 223/77/EGK rendeletben megállapított szabályokkal összhangban egy T 5 ellenőrző példányt állítanak ki, annak biztosítására, hogy az ilyen árukat olyan módon használják fel, amely lehetővé teszi azok folyamatos vámmentességét.

Ebből a célból az említett ellenőrző példány a 104. rovatában az "egyéb" cím alatt, az alábbi bejegyzések egyikét tartalmazza:.

- ,

- ,

- ,

- ,

- ,

- ,

- .

(3) Az (1) és (2) bekezdés rendelkezéseit megfelelően alkalmazni kell a kifejezetten a fogyatékos személyek általi használatra szánt árucikkek pótalkatrészei, részegységei vagy tartozékai kölcsönadására, bérbeadására és átruházására, illetve az említett, az alaprendelet 71. cikke és 72. cikkének (2) bekezdése alapján vámmentesen behozott árucikkek karbantartására, ellenőrzésére, kalibrálására vagy javítására szolgáló szerszámokra.

II. CÍM

AZ ALAPRENDELET 71. CIKKÉNEK ELSŐ ALBEKEZDÉSÉBEN EMLÍTETT ÁRUCIKKEK VÁMMENTES BEHOZATALÁRA VONATKOZÓ KÜLÖNÖS RENDELKEZÉSEK

4. cikk

(1) Az alaprendelet 71. cikke első albekezdésének megfelelően a vakok általi használatra szánt árucikkek vámmentes behozatalához az áruk címzettjeként szereplő intézmény vagy szervezet vezetőjének vagy meghatalmazott képviselőjének kérelmet kell benyújtania annak a tagállamnak az illetékes hatóságához, amelyben az intézmény vagy szervezet található.

A kérelemhez mellékelni kell minden olyan információt, amelyet az illetékes hatóság szükségesnek ítél a vámmentes behozatalra megállapított feltételek teljesülésének megállapításához.

(2) Az (1) bekezdésben említett kérelemről annak a tagállamnak az illetékes hatósága hoz közvetlen döntést, amelyben az áruk címzettjeként szereplő intézmény vagy szervezet található.

III. CÍM

AZ ALAPRENDELET 72. CIKKÉNEK (1) BEKEZDÉSÉBEN EMLÍTETT ÁRUCIKKEK VÁMMENTES BEHOZATALÁRA VONATKOZÓ KÜLÖNÖS RENDELKEZÉSEK

5. cikk

Ameddig a 8. cikk (3) és (4) bekezdésében megállapított eljárásnak megfelelően elfogadott bizottsági határozattal nem állapítják meg, hogy az alaprendelet 72. cikkének (1) bekezdésében említett árucikkek vámmentes behozatala feltehetően hátrányosan érinti a helyettesítő árucikkek Közösségen belüli előállítását, biztosítani kell a vámmentes behozatalt annak ellenőrzése nélkül, hogy teljesül-e az említett rendelet 72. cikke (1) bekezdésének b) pontjában megállapított feltétel.

6. cikk

(1) A fogyatékos személyek általi használatra szánt árucikkeknek az alaprendelet 72. cikke (1) bekezdésének rendelkezései szerinti, behozatali vámok alóli mentességéhez az áruk címzettjeként szereplő intézmény vagy szervezet vezetőjének vagy meghatalmazott képviselőjének kérelmet kell benyújtania annak a tagállamnak az illetékes hatóságához, amelyben az intézmény vagy szervezet található.

(2) Az (1) bekezdésben említett kérelemnek az alábbi információkat kell tartalmaznia a szóban forgó árucikkre vonatkozóan:

a) az árucikk gyártója által használt pontos kereskedelmi leírása, annak a Közös Vámtarifa szerinti feltételezett osztályozása, valamint azok az objektív műszaki jellemzők, amelyek jelzik, hogy az árucikket kifejezetten a fogyatékos személyek oktatására, foglalkoztatására vagy társadalmi helyzetének előmozdítására tervezték;

b) a gyártó és – ha van – a szállító neve vagy cégneve és címe;

c) az árucikk származási országa;

d) az árucikk rendeltetési helye;

e) az árucikk tervezett használata;

f) az árucikk ára vagy vámértéke;

g) a szóban forgó árucikk mennyisége;

h) a becsült szállítási időtartam;

i) az árucikk megrendelésének napja, amennyiben már megrendelték.

A kérelemhez csatolni kell minden, az árucikk jellemzőivel és műszaki adataival kapcsolatos írásos bizonyítékot.

7. cikk

A 9. cikk rendelkezéseinek sérelme nélkül, annak a tagállamnak az illetékes hatósága, amelyben az árucikk címzettjeként szereplő intézmény vagy szervezet található, közvetlenül dönt a 6. cikk szerinti kérelmekről.

8. cikk

(1) A tagállamok illetékes hatóságai saját kezdeményezésükből vagy annak megkeresésére megküldik a Bizottságnak a rendelkezésükre álló összes információt, ideértve a vonatkozó műszaki dokumentációt is, annak megállapításához, hogy az adott árucikk számára biztosított vámmentesség sértheti-e valamely helyettesítő termék Közösségen belüli előállítását.

(2) Amennyiben a Bizottság a rendelkezésére álló információk alapján úgy dönt, hogy egy adott termék behozatali vámok alóli mentességének biztosítása sértheti valamely helyettesítő árucikk Közösségen belüli előállítását, a lehető leghamarabb értesíti az összes tagállam képviselőiből álló szakértői csoportot, amely a vámmentességi szabályokkal foglalkozó bizottságának keretében összeül az érintett ügy vagy ügyek megvizsgálására.

A Bizottság rendelkezésére álló információt a lehető leghamarabb közlik a szakértőkkel.

(3) Amennyiben a (2) bekezdésnek megfelelően elvégzett vizsgálat azt mutatja, hogy az árucikk behozatali vámoktól mentes behozatala sértheti a helyettesítő árucikkek Közösségen belüli előállítását, a Bizottság határozatot fogad el, amely megállapítja, hogy nem teljesülnek az említett árucikk vámmentes behozatalának feltételei.

(4) Sürgős esetekben a Bizottság anélkül is elfogadhatja a (3) bekezdésben említett határozatot, hogy megvárná a tagállamok szakértőinek a (2) bekezdés rendelkezései szerinti tanácskozását.

Az ilyen határozat ideiglenes, és a Bizottságnak azt a (2) bekezdésben előírt vizsgálat végrehajtását követően meg kell erősítenie vagy vissza kell vonnia.

Az említett eljárás befejezéséig az illetékes hatóságok azzal a feltétellel engedélyezhetik az érintett árucikk ideiglenes vámmentes behozatalát, hogy az árucikk címzettjeként szereplő intézmény vagy szervezet kötelezettséget vállal a vonatkozó behozatali vám megfizetésére, amennyiben a Bizottság határozata megerősítést nyer.

Az illetékes hatóságok az ilyen, vámmentes ideiglenes behozatalt az általuk megállapított feltételek szerinti biztosíték nyújtásához köthetik.

(5) A Bizottság a döntéshozatalt követően haladéktalanul értesíti az érintett tagállamot a határozatáról. Az értesítést a lehető leghamarabb, szükség esetén rövidített formában, az Európai Közösségek Hivatalos Lapjának C sorozatában teszik közzé.

(6) A Bizottság legalább évente egyszer, az érintett tagállamok által szolgáltatott adatok alapján a (2) bekezdésben említett szakértői csoport közreműködésével mélyreható vizsgálatokat végez annak megállapítására, hogy szükség van-e az egyes árucikkeket a vámmentes behozatal alól kizáró határozatok teljes vagy részleges visszavonására.

9. cikk

(1) Amennyiben annak a tagállamnak az illetékes hatósága, amelyben az árucikkek címzettjeként szereplő intézmény vagy szervezet található, nem tudja megállapítani, hogy a 6. cikk szerinti kérelem tárgyát képező árucikket kifejezetten a fogyatékos személyek oktatására, foglalkoztatására vagy társadalmi helyzetének előmozdítására tervezték-e, a kérelmet a vonatkozó műszaki dokumentációval együtt továbbítják a Bizottságnak, hogy ez utóbbi számára lehetővé tegyék az alábbi (2)–(6) bekezdésben megállapított eljárás kezdeményezését.

Az említett eljárás befejezéséig az illetékes hatóság engedélyezheti az árucikk behozatali vámok alól mentes ideiglenes behozatalát azzal a feltétellel, hogy az árucikk címzettjeként szereplő intézmény vagy szervezet kötelezettséget vállal a vonatkozó behozatali vám megfizetésére, amennyiben a behozatali vámmentességet nem adják meg.

Az illetékes hatóság az ilyen, vámmentes ideiglenes behozatalt az általa meghatározott feltételek szerinti biztosíték nyújtásához kötheti.

(2) A kérelemről a kézhezvétel napját követő két héten belül a Bizottság az összes többi tagállamnak másolatot küld, csatolva az összes vonatkozó dokumentációt.

(3) Ha az elküldéstől számított három hónapos határidőn belül egyetlen tagállam sem küld kifogást a Bizottságnak a szóban forgó árucikk vámmentes behozatalával kapcsolatban, az említett árucikkről kijelentik, hogy teljesíti a vámmentes behozatal feltételeit. A Bizottság a fent említett határidő lejártát követő két héten belül értesíti az érintett tagállamot a döntéséről. Az értesítést a lehető leghamarabb, szükség esetén rövidített formában kihirdetik az Európai Közösségek Hivatalos Lapjának C sorozatában.

(4) Amennyiben a (3) bekezdésben megállapított három hónapos határidőn belül egy tagállam kifogást küld a Bizottságnak a szóban forgó árucikk vámmentes behozatalával kapcsolatban, a Bizottság a lehető leghamarabb értesíti az összes tagállam képviselőiből álló szakértői csoportot, amely a vámmentességi szabályokkal foglalkozó bizottság keretében összeül, hogy megvizsgálja az ügyet.

Az előző albekezdésben említett kifogásoknak tartalmazniuk kell az okok ismertetését. Ezeknek az érveknek meg kell jelölniük, hogy az érintett árucikk miért nem tekinthető kifejezetten a fogyatékos személyek oktatására, foglalkoztatására vagy társadalmi helyzetének előmozdítására tervezett terméknek.

A Bizottság a kézhezvételt követően a lehető leghamarabb továbbítja ezeket a kifogásokat a tagállamoknak.

(5) Amennyiben a (4) bekezdésnek megfelelően elvégzett vizsgálat megállapítja, hogy a behozatali vámok alóli mentesség iránti kérelem tárgyát képező árucikket kifejezetten a fogyatékos személyek oktatására, foglalkoztatására vagy társadalmi helyzetének előmozdítására tervezték, a Bizottság határozatot fogad el, amely kijelenti, hogy az említett árucikk esetében teljesülnek a vámmentes behozatal feltételei.

Ellenkező esetben a Bizottság határozatot fogad el, amelyben kijelenti, hogy az említett árucikk esetében nem teljesülnek a vámmentes behozatal feltételei.

A Bizottság két héten belül értesíti az érintett tagállamokat a döntéséről. Ezt a döntést a lehető leghamarabb, szükség esetén rövidített formában kihirdetik az Európai Közösségek Hivatalos Lapjának C sorozatában.

(6) Ha a kérelem Bizottság általi kézhezvételének napjától számított hat hónapon belül a Bizottság nem fogad el az (5) bekezdés szerinti határozatot, a szóban forgó árucikket úgy kell tekinteni, hogy az teljesíti a vámmentes behozatalhoz szükséges feltételeket.

10. cikk

A vámmentes behozatalra vonatkozó engedélyek hat hónapig érvényesek.

Az illetékes hatóságok azonban az egyes esetek különleges körülményeinek figyelembevételével hosszabb időtartamot is megállapíthatnak.

IV. CÍM

AZ ALAPRENDELET 74. CIKKÉBEN EMLÍTETT ÁRUCIKKEK VÁMMENTES BEHOZATALÁRA VONATKOZÓ KÜLÖNÖS RENDELKEZÉSEK

11. cikk

(1) A fogyatékos személyek általi használatra szánt árucikkeknek az alaprendelet 74. cikkének rendelkezései szerinti vámmentességéhez az áruk címzettjeként szereplő intézmény vagy szervezet vezetőjének vagy meghatalmazott képviselőjének kérelmet kell benyújtania annak a tagállamnak az illetékes hatóságához, amelyben az intézmény vagy szervezet található.

(2) A kérelemnek tartalmaznia kell a 6. cikk (2) bekezdésének a)–e) pontjában meghatározott információkat, és azt az érintett árucikk jellemzőivel és műszaki előírásaival kapcsolatos minden lényeges információt tartalmazó dokumentum(ok)nak kell kísérnie/kísérniük.

Tartalmaznia kell továbbá:

a) az adományozó nevét vagy cégnevét és címét;

b) a kérelmező nyilatkozatát arról, hogy a behozatali vámok alóli mentesség iránti kérelem tárgyát képező árucikket valóban az érintett intézmény vagy szervezet számára ajánlották fel, bármilyen kölcsönös kereskedelmi engedmény nélkül, és különösen a reklám kizárásával.

12. cikk

(1) Annak a tagállamnak az illetékes hatósága, amelyben az áruk címzettjeként szereplő intézmény vagy szervezet található, közvetlen döntést hoz a 11. cikk szerinti kérelmekről.

(2) Az illetékes hatóság csak akkor engedélyezi az említett árucikk vámmentes behozatalát, ha megállapította, hogy az adományozó semmilyen közvetlen vagy közvetett kereskedelmi előnyre nem tesz szert az áruk címzettjeként szereplő intézménynek vagy szervezetnek nyújtott adományból.

(3) Amennyiben annak a tagállamnak az illetékes hatósága, amelyben az árucikkek címzettjeként szereplő intézmény vagy szervezet található, a rendelkezésére álló információ alapján nem tudja megállapítani, hogy a behozatali vámmentesség iránti kérelem tárgyát képező árucikk kifejezetten a fogyatékos személyek oktatására, foglalkoztatására vagy társadalmi helyzetének előmozdítására tervezett cikknek tekintendő-e, a 9. cikkben megállapított eljárást kell alkalmazni.

V. CÍM

PÓTALKATRÉSZEK, RÉSZEGYSÉGEK, SPECIÁLIS TARTOZÉKOK VAGY SZERSZÁMOK AZ ALAPRENDELET 71. CIKKÉNEK MÁSODIK ALBEKEZDÉSE ÉS 72. CIKKÉNEK (2) BEKEZDÉSE SZERINTI, VÁMMENTES BEHOZATALÁRA VONATKOZÓ KÜLÖNÖS RENDELKEZÉSEK

13. cikk

Az alaprendelet 71. cikkének második albekezdése és 72. cikkének (2) bekezdése alkalmazásában a "speciálistartozékok" azokat a tételeket jelentik, amelyeket egy adott árucikkel való együttes használatra terveztek, annak teljesítménye vagy hatékonysága javítása céljából.

14. cikk

A pótalkatrészeknek, részegységeknek, speciális tartozékoknak vagy szerszámoknak az alaprendelet 71. cikkének második albekezdése és 72. cikkének (2) bekezdése szerinti, a behozatali vámok alóli mentességéhez az áruk címzettjeként szereplő intézmény vagy szervezet vezetőjének vagy meghatalmazott képviselőjének kérelmet kell benyújtania annak a tagállamnak az illetékes hatóságához, amelyben az intézmény vagy szervezet található.

A kérelemhez mellékelni kell minden olyan adatot, amelyet az illetékes hatóság szükségesnek tart annak megállapításához, hogy az alaprendelet 71. cikkének második albekezdésében és 72. cikkének (2) bekezdésében megállapított feltételek teljesülnek-e.

15. cikk

A 14. cikk szerinti kérelmekről annak a tagállamnak az illetékes hatósága hoz közvetlen döntést, amelyben az áruk címzettjeként szereplő intézmény vagy szervezet található.

II. FEJEZET

A VAK VAGY FOGYATÉKOS SZEMÉLYEK ÁLTALI BEHOZATALRA ALKALMAZANDÓ RENDELKEZÉSEK

16. cikk

A 4., 13., 14. és 15. cikket megfelelően alkalmazni kell az alaprendelet 71. cikkének első és második albekezdésében említett, a vak személyek által saját használatra behozott árucikkek vámmentességére is.

17. cikk

A következő rendelkezéseket megfelelően alkalmazni kell a fogyatékos személyek által saját használatra behozott árucikkek vámmentességére:

- az 5-10. cikk az alaprendelet 72. cikkének (1) bekezdésében említett árucikkek esetében,

- a 11. és 12. cikk az alaprendelet 74. cikkében említett árucikkek esetében,

- a 13., 14. és 15. cikk az alaprendelet 72. cikkének (2) bekezdésében említett árucikkek esetében.

18. cikk

Az illetékes hatóságok lehetővé tehetik, hogy a 4., 6. és 11. cikkben előírt kérelmet egyszerűsített formában nyújtsák be, amennyiben az a 16. és 17. cikkben említett feltételek szerint behozott tételekre vonatkozik.

III. FEJEZET

ZÁRÓ RENDELKEZÉSEK

19. cikk

A 2783/79/EGK rendelet hatályát veszti.

20. cikk

Ez a rendelet 1984. július 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1983. július 29-én.

a Bizottság részéről

Karl-Heinz Narjes

a Bizottság tagja

[1] HL L 105., 1983.4.23., 1. o.

[2] HL L 134., 1979.5.31., 8. o.

[3] HL L 318., 1979.12.13., 27. o.

--------------------------------------------------